སྤྱིར་སྤྱི་ཚོགས་འཕེལ་འགྱུར་གྱིས་རིག་གནས་སྣ་མང་འཁྲུག་ལོང་ཆེ་བའི་སྐབས་འདིར་གླུ་དང་གཞས་ཁོ་ནའི་ཐད་སོ་ནས་གླེང་ནའང་གླུ་ལེན་སྟངས་དང་ཚིག་འབྲི་སྟངས་སོགས་གང་གི་ཆ་ནས་ཀྱང་ཡིད་སྐྱོ་བའི་གནས་སུ་ལྷུང་འདུག་སྟེ།དབུགས་གཏོང་ལེན་གྱི་བར་ནས་སྒྲ་གདངས་འབྱིན་པ་དང་སོ་བར་དང་ལྕེ་རྩེ་ནས་སྒྲ་འབྱིན་པ།ཁ་ནང་ཁོ་ན་རུ་སྒྲ་འབྱིན་པ་སོགས་གླུ་གཞས་ཀྱི་སྙན་པའི་འགྱུར་ཁུགས་མགྲིན་པ་ལས་བྱུང་བའི་རྩ་བའི་ཆ་རྐྱེན་ཡོངས་སུ་བོར་ཏེ་རོལ་ཆས་འདྲ་མིན་གྱི་རམ་འདེགས་ལ་བརྟེན་ནས་དེང་གཞས་སུ་རློམ་ནས་ལེན་པ་དང་།གླུ་ཚིག་ལའང་དམངས་ཁྲོད་ཀྱི་ཁྱད་ཆོས་དང་མི་རིགས་ཀྱི་ཁྱད་ཆོས་ལྡན་པའི་སྤྱི་ཕན་གྱི་བརྗོད་བྱ་དང་ཡར་སྐུལ་གྱི་བསམ་བློ་ཅི་ཡང་མེད་པར་ཡོད་ཚད་མི་སྒེར་གྱི་འདོད་འདུན་ཡ་མ་ཟུང་དང་བརྩེ་དུང་སྒེར་སེམས་ཅན་ཤ་སྟག་ལ་གཞོལ་བའི་སྐབས་འདིར།བསམ་བློ་ནར་མ་སོན་པ་དག་གིས་བླང་དོར་འབྱེད་ཁག་པར་གྱུར་འདུག་པས།དུས་སྐབས་འདི་ལ་བོད་ཀྱི་ཐུན་མོང་མ་ཡིན་པའི་གླུ་གཞས་སྒྱུ་རྩལ་གྱི་ཁྱད་ཆོས་མ་བོར་བའི་སློབ་སྟོན་ནི་ཁ་ཚ་དགོས་གཏུགས་ཀྱི་གནས་ཤིག་རེད་སྙམ།